CELEX: 32019X0131(01)
Language: hu
Date: 2019-01-23 00:00:00
Title: Az Európai Értékpapírpiaci Hatóság (EU) 2019/155 határozata (2019. január 23.) a különbözeti ügyletek lakossági ügyfelek számára történő forgalomba hozatalára, forgalmazására vagy értékesítésére vonatkozó ideiglenes korlátozás megújításáról

31.1.2019   
               
               
                  HU
               
               
                  Az Európai Unió Hivatalos Lapja
               
               
                  L 27/36
               
            
         AZ EURÓPAI ÉRTÉKPAPÍRPIACI HATÓSÁG (EU) 2019/155 HATÁROZATA
         (2019. január 23.)
         a különbözeti ügyletek lakossági ügyfelek számára történő forgalomba hozatalára, forgalmazására vagy értékesítésére vonatkozó ideiglenes korlátozás megújításáról
         AZ EURÓPAI ÉRTÉKPAPÍR-PIACI HATÓSÁG FELÜGYELETI TANÁCSA,
         tekintettel az Európai Unió működéséről szóló szerződésre,
         tekintettel az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről szóló, 2010. november 24-i 1095/2010/EU európai parlamenti és a tanácsi rendeletre (1) és különösen annak 9. cikke (5) bekezdésére, 43. cikke (2) bekezdésére és 44. cikke (1) bekezdésére,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (2) és különösen annak 40. cikkére,
         tekintettel a 600/2014/EU európai parlamenti és tanácsi rendeletnek egyes fogalommeghatározások, az átláthatóság, a portfóliótömörítés, valamint a termékszintű beavatkozással és a pozíciómenedzsmenttel kapcsolatos felügyeleti intézkedések tekintetében történő kiegészítéséről szóló, 2016. május 18-i (EU) 2017/567 felhatalmazáson alapuló bizottsági rendeletre (3) és különösen annak 19. cikkére,
         mivel:
         
                     (1)
                  
                  
                     (EU) 2018/796 határozatával (4) az Európai Értékpapírpiaci Hatóság (ESMA) 2018. augusztus 1-i hatállyal három hónapra korlátozta a különbözeti ügyletek (CFD-k) lakossági ügyfelek számára történő forgalomba hozatalát, forgalmazását, illetve értékesítését.
                  
               
                     (2)
                  
                  
                     A 600/2014/EU rendelet 40. cikke (6) bekezdésének megfelelően az ESMA kellő időközönként, de legalább háromhavonta felülvizsgál minden termékintervenciós intézkedést.
                  
               
                     (3)
                  
                  
                     Az ESMA (EU) 2018/1636 határozatával (5)2018. november 1-i hatállyal három hónapra megújította és módosította a különbözeti ügyletek lakossági ügyfelek számára történő forgalomba hozatalának, forgalmazásának és értékesítésének ideiglenes korlátozását.
                  
               
                     (4)
                  
                  
                     A különbözeti ügyletek korlátozásának ESMA általi felülvizsgálata többek között az illetékes nemzeti hatóságok (6) körében a termékintervenciós intézkedés gyakorlati megvalósításával és hatásával kapcsolatban végzett felmérésen, valamint az illetékes nemzeti hatóságok és az érdekelt felek által benyújtott kiegészítő információkon alapult.
                  
               
                     (5)
                  
                  
                     Az illetékes nemzeti hatóságok csak kevés esetben tapasztalták az ESMA termékintervenciós intézkedésének be nem tartását, ami elsősorban a kockázati figyelmeztetésekhez kapcsolódott.
                  
               
                     (6)
                  
                  
                     Az illetékes nemzeti hatóságok a CFD-lakossági ügyfélszámlák számának, a kereskedési volumen és a lakossági ügyfélállomány általános csökkenéséről számoltak be a 2018. augusztus és október közötti három hónapban (2018-as időszak) ugyanezen időszakhoz képest 2017-ben (2017-es időszak). Ezen időszakok összehasonlításakor a nyereséges lakossági ügyfélszámlák aránya nagyjából stabil maradt. A lakossági ügyfeleknél a különbözeti ügyletekkel való kereskedés során felmerült átlagos költségek, amelyek az ügyfelek általános eredményeihez képest, úgy tűnik, kevésbé függenek a piaci feltételektől, a 2018-as időszakban jelentősen alacsonyabbak voltak a 2017-es időszakkal összehasonlítva (7). A kriptovalutával végzett különbözeti ügyleteket tartalmazó aktív lakossági számlák tekintetében felmerült átlagköltségek más költségekkel szemben aránytalanul csökkentek, bár az ilyen számlák továbbra is magas költségekkel jártak a kriptovaluta-expozíció nélküli számlákhoz képest. Az illetékes nemzeti hatóságok arról is beszámoltak, hogy az automatikus biztosítékzárások száma, valamint a negatív sajáttőke gyakorisága és a negatív sajáttőke egyenlegek stabil csökkenést mutattak (8).
                  
               
                     (7)
                  
                  
                     Az illetékes nemzeti hatóságok adatai szerint a 2018-as időszakban a 2017-es időszakhoz képest növekedett a kérésre szakmai ügyfélként kezelt ügyfelek száma is. Az ESMA tisztában van vele, hogy bizonyos CFD-szolgáltatók a lakossági ügyfelek számára a kérésre szakmai ügyféllé minősítés lehetőségét hirdetik. Azonban a lakossági ügyfél kérheti, hogy szakmai ügyfélként kezeljék, nevezetesen, amikor az ügyfél a kérelmét írásban nyújtja be a hatályos jogszabályban lefektetett előírásoknak megfelelően. A szolgáltatóknak biztosítaniuk kell, hogy ezeknek az előírásoknak mindenkor megfelelnek (9). Az ESMA tisztában van azzal is, hogy bizonyos harmadik országbeli vállalkozások aktívan megkeresnek unióbeli ügyfeleket, illetve bizonyos unióbeli CFD-szolgáltatók lakossági ügyfelek számára hirdetik azt a lehetőséget, hogy számláikat a vállalatcsoporton belül harmadik országbeli szervezethez vigyék át. Uniós engedély vagy regisztráció hiányában azonban a harmadik országbeli vállalkozások az Unióban letelepedett vagy ott tartózkodó ügyfelek számára csak az ügyfél saját kizárólagos kezdeményezésére nyújthatnak szolgáltatást. Az ESMA azzal is tisztában van, hogy a vállalkozások elkezdtek egyéb spekulatív befektetési termékeket is kínálni. Az ESMA továbbra is figyelemmel kíséri ezen egyéb termékek kínálatát annak megállapítása céljából, hogy szükség van-e egyéb uniós intézkedésre.
                  
               
                     (8)
                  
                  
                     Az (EU) 2018/796 határozat elfogadása óta az ESMA nem szerzett olyan bizonyítékot, amely megcáfolhatná az (EU) 2018/796 vagy az (EU) 2018/1636 határozatban (továbbiakban „a határozatok”) megfogalmazott jelentős befektetővédelmi aggályra vonatkozó általános megállapítását. Az ESMA ezért azt a következtetést vonta le, hogy a határozatokban megfogalmazott jelentős befektetővédelmi aggály továbbra is fennállna, ha nem újítanák meg a különbözeti ügyletek lakossági ügyfelek részére történő forgalomba hozatalának, forgalmazásának és értékesítésének ideiglenes korlátozását.
                  
               
                     (9)
                  
                  
                     Ezen túlmenően az uniós jog alkalmazandó szabályozási követelményei nem változtak és továbbra sem érintik az ESMA által azonosított fenyegetést. Ezenfelül az illetékes nemzeti hatóságok sem hoztak intézkedéseket a fenyegetés kezelése érdekében, illetve a megtett intézkedések nem megfelelőek a veszély kezeléséhez. Az (EU) 2018/796 határozat elfogadása óta egy illetékes nemzeti hatóság sem fogadott el az 600/2014/EU rendelet 42. cikke szerinti nemzeti termékintervenciós intézkedést (10).
                  
               
                     (10)
                  
                  
                     A korlátozás megújítása nem jár olyan káros hatással a pénzügyi piacok eredményességére vagy a befektetőkre nézve, amely a lépés előnyeihez képest aránytalan lenne, és nem teremti meg a szabályozási arbitrázs kockázatát a határozatokban meghatározott okok miatt.
                  
               
                     (11)
                  
                  
                     Amennyiben nem újítják meg az ideiglenes korlátozást, az ESMA valószínűnek tartja, hogy a vállalkozások ismét kínálják a CFD-ket a lakossági ügyfeleknek e termékek mögöttes kockázatával szembeni megfelelő védelmére irányuló intézkedések nélkül, amely termékek a határozatokban azonosított fogyasztói károkat okozták.
                  
               
                     (12)
                  
                  
                     A fenti és a határozatokban megállapított okokból kifolyólag az ESMA úgy határozott, hogy a jelentős befektetővédelmi aggály kezelése érdekében a korlátozást az (EU) 2018/1636 határozatban meghatározott feltételekkel további három hónapos időszakra megújítja.
                  
               
                     (13)
                  
                  
                     mivel a javasolt intézkedések – korlátozott mértékben – mezőgazdasági áru-alapú származtatott ügyletekkel is kapcsolatosak lehetnek, az ESMA konzultációt folytatott az 1234/2007/EK tanácsi rendelet (11) szerinti mezőgazdasági árupiacok felügyeletéért, igazgatásáért és szabályozásáért felelős állami hatóságokkal. Ezen hatóságok egyike sem emelt kifogást az intézkedések javasolt megújításával szemben.
                  
               
                     (14)
                  
                  
                     Az ESMA értesítette a nemzeti illetékes hatóságokat e megújító határozatjavaslatról,
                  
               ELFOGADTA EZT A HATÁROZATOT
         
            1. cikk
            Fogalommeghatározások
            E határozat alkalmazásában:
            a)   „különbözeti ügylet” vagy „CFD”: opciós ügylettől, határidős ügylettől, swapügylettől vagy határidős kamatláb-megállapodástól eltérő derivatív ügylet, melynek célja, hogy a birtokos számára hosszú vagy rövid kitettséget teremtsen a mögöttes eszköz árának, szintjének vagy értékének változásával szemben, függetlenül attól, hogy az eszközzel kereskedési helyszínen kereskednek-e, és melyet készpénzben kell kiegyenlíteni, vagy a felek valamelyikének választása szerint készpénzben kiegyenlíthető, de nem határidő lejárta vagy más megszűnési ok indokolja;
            b)   „kizárt nem pénzügyi előny”: bármely nem pénzügyi előny, kivéve az olyan tájékoztatást és kutatási eszközöket, amelyek CFD-kre vonatkoznak;
            c)   „kezdeti margin”: valamely CFD-ügylet megkötésének célját szolgáló befizetés, kivéve a jutalékot, tranzakciós díjakat és bármely más kapcsolódó költséget;
            d)   „kezdeti margin-védelem”: az I. mellékletben meghatározott kezdeti margin;
            
            e)   „automatikus biztosítékzárási védelem”: valamely lakossági ügyfél egy vagy több nyitott CFD-pozíciójának az ügyfél számára legkedvezőbb feltételekkel történő lezárása a 2014/65/EU irányelv 24. és 27. cikkével összhangban, amikor a CFD kereskedési számlán található összeg és az adott számlához kapcsolódó valamennyi nyitott CFD-pozíció nem realizált nettó nyeresége együttesen az összes ilyen nyitott CFD-pozícióhoz tartozó teljes kezdeti margin-védelem ötven százaléka alá csökken;
            f)   „negatív egyenleg elleni védelem”: valamely lakossági ügyfél egy adott CFD-szolgáltatónál lévő CFD-kereskedési számlájához kapcsolódó valamennyi CFD-ügylet kapcsán fennálló együttes kötelezettségének, az adott CFD-kereskedési számlán lévő tőke összegében meghatározott korlátja.
         
         
            2. cikk
            A CFD-k átmeneti korlátozása lakossági ügyfelek tekintetében
            A CFD-k lakossági ügyfelek részére történő forgalmazása, terjesztése vagy értékesítése kizárólag olyan esetben történhet, ahol legalább valamennyi alábbi feltétel teljesül:
            
                        a)
                     
                     
                        a CFD-szolgáltató a lakossági ügyféltől megköveteli a kezdeti margin-védelem megfizetését;
                     
                  
                        b)
                     
                     
                        a CFD-szolgáltató a lakossági ügyfél számára automatikus biztosítékzárási védelmet biztosít;
                     
                  
                        c)
                     
                     
                        a CFD-szolgáltató a lakossági ügyfél számára negatív egyenleg elleni védelmet biztosít;
                     
                  
                        d)
                     
                     
                        a CFD-szolgáltató a CFD-k forgalmazásához, terjesztéséhez vagy értékesítéséhez kapcsolódóan sem közvetlenül, sem közvetve nem biztosíthat a lakossági ügyfélnek pénzkifizetést, pénzügyi vagy kizárt nem pénzügyi előnyt, kivéve a CFD-ken realizált nyereséget;
                     
                  
                        e)
                     
                     
                        a CFD-szolgáltató sem közvetlenül, sem közvetve nem küldhet, illetve lakossági ügyfelek számára hozzáférhető módon nem tehet közzé a CFD-k forgalmazásához, terjesztéséhez vagy értékesítéséhez kapcsolódó információt, kivéve, ha az tartalmazza II. mellékletben meghatározott és ott megadott feltételeknek megfelelő kockázati figyelmeztetést.
                     
                  
         
            3. cikk
            A megkerülésben való részvétel tilalma
            Tilos a tudatos és szándékos részvétel az olyan tevékenységekben, amelyek célja vagy hatása a 2. cikkben említett követelmények megkerülése, ideértve a CFD-szolgáltató helyettesítőjeként történő fellépést is.
         
         
            4. cikk
            Hatálybalépés és alkalmazás
            
               1.   E határozat az Európai Unió Hivatalos Lapjában való közzétételt követő napon lép hatályba.
            
            
               2.   E határozatot 2019. február 1-től, három hónapig kell alkalmazni.
            
         
         
            Kelt Párizsban, 2019. január 23-án.
            
               
                  a felügyeleti tanács részéről
               
               Steven MAIJOOR
               
                  elnök
               
            
         
         
            (1)  HL L 331., 2010.12.15., 84. o.
         
         
            (2)  HL L 173., 2014.6.12., 84. o.
         
         
            (3)  HL L 87., 2017.3.31., 90. o.
         
         
            (4)  Az Európai Értékpapírpiaci Hatóság 2018. május 22-i (EU) 2018/796 határozata a különbözeti ügyletek Európai Unión belüli átmeneti korlátozásáról a 600/2014/EU európai parlamenti és tanácsi rendelet 40. cikkével összhangban (HL L 136., 2018.6.1., 50. o.).
         
            (5)  Az Európai Értékpapírpiaci Hatóság 2018. október 23-i (EU) 2018/1636 határozata a különbözeti ügyletek lakossági ügyfelek részére történő forgalomba hozatalának, forgalmazásának és értékesítésének az Európai Értékpapír-piaci Hatóság (EU) 2018/796 határozatában való ideiglenes korlátozása megújításáról és módosításáról (HL L 272., 2018.10.31., 62. o.).
         
            (6)  26 illetékes nemzeti hatóság válaszolt a felmérésre: Pénzpiaci Hatóság (AT – FMA), Ciprusi Értékpapír- és Tőzsdefelügyelet (CY-CySEC), Cseh Nemzeti Bank (CZ – CNB), Bundesanstalt für Finanzdienstleistungsaufsicht (DE – BaFin), Finanstilsynet (DK-Finanstilsynet), Görög Tőkepiaci Bizottság (EL-HCMC), Comisión Nacional del Mercado de Valores (ES – CNMV), Finn Pénzügyi Felügyeleti Hatóság (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Írország Központi Bankja (IE – CBI), Pénzügyi Felügyeleti Hatóság (IS – FME), Lietuvos Bankas (LT-LB), Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV-FKTK), Máltai Pénzügyi Szolgáltatások Hatósága (MT – MFSA), Autoriteit Financiële Markten (NL-AFM), Finanstilsynet (Finanstilsynet-NO), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Román Pénzügyi Felügyeleti Hatóság (RO – FSA), Finansinspektionen (SE- Finansinspektionen), Agencija za trg vrednostnih papirjev (ATVP-SI), Szlovák Nemzeti Bank (NBS-SK), Pénzügyi Irányító Hatóság (UK- FCA).
         
            (7)  Ez összhangban áll az árkülönbözet és a díjak számításának alapjául szolgáló kereskedelmi volumen megfigyelt csökkenésével. Az átlagos ügyféltőke kismértékben növekedett az aktív lakossági ügyfélszámlákat tekintve, bár ez jelentősen kisebb százalékos változás volt, mint a kereskedelmi volumen és ezen számlák teljes expozíciójának csökkenése.
         
            (8)  A 2018. augusztus és október közötti időszakban a negatív egyenleg elleni védelem volt érvényben. Azonban a piaci árfolyamcsúszás ahhoz vezethet, hogy az ügyfelet eredetileg kizárják egy olyan áron, amely negatív sajáttőkét eredményez, a számlán a szolgáltató pedig újból jóváírja a nulla tőke egyenlegét, hogy megfeleljen a negatív egyenleg elleni védelem új követelményének. Ez volt a helyzet a 2017 ugyanezen időszakában negatív egyenleg elleni védelmet kínáló szolgáltatók esetében is.
         
            (9)  A pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i európai parlamenti és tanácsi 2014/65/EU irányelv II. mellékletének II. szakasza (HL L 173., 2014.6.12., 349. o.). Lásd még az MiFID II és az MiFIR befektetővédelemre és a közvetítőkre vonatkozó ESMA kérdések és válaszok (ESMA35-43-349) 11. szakaszát, amelyben az ESMA meghatározza azokat a gyakorlatokat, amelyekhez a befektetési vállalkozások nem folyamodhatnak a kérésre szakmai ügyféllé történő minősítésre vonatkozó jogi előírások alkalmazása során. A 11. szakaszt 2018. május 25-én frissítették utoljára.
         
            (10)  Az ESMA figyelembe vette, hogy: (a) 2018. június 4-én egy EGT-EFTA tagállam illetékes hatósága, a norvég Finanstilsynet olyan nemzeti termékintervenciós intézkedéseket fogadott el, amelyek alkalmazási feltételei és időpontjai megegyeznek az ESMA intézkedéseiével; (b) Romániában 2018. július 6-án olyan nemzeti jogszabály lépett hatályba, amelynek az ESMA intézkedéseiéhez hasonló feltételei vannak.
         
            (11)  A Tanács 2007. október 22-i 1234/2007/EK rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről („az egységes közös piacszervezésről szóló rendelet”) (HL L 299., 2007.11.16., 1. o.).
      
      
         
            I. MELLÉKLET
            
               KEZDETIMARGIN-SZÁZALÉKOK A MÖGÖTTES ESZKÖZ TÍPUSA SZERINT
            
            
                        a)
                     
                     
                        a CFD nominális értékének 3,33 %-a, ha a mögöttes devizapár a következő devizák közül kettőből tevődik össze: US dollár, euro, japán jen, font sterling, kanadai dollár vagy svájci frank;
                     
                  
                        b)
                     
                     
                        a CFD nominális értékének 5 %-a, ha a mögöttes index, devizapár vagy árutermék:
                        
                                    i)
                                 
                                 
                                    az alábbi részvényindexek bármelyike: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors/Australian Securities Exchange 200 (ASX 200); EURO STOXX 50 Index (EURO STOXX 50);
                                 
                              
                                    ii)
                                 
                                 
                                    olyan devizapár, amelynek legalább egyik eleme a fenti (a) pontban fel nem sorolt deviza; vagy
                                 
                              
                                    iii)
                                 
                                 
                                    arany;
                                 
                              
                  
                        c)
                     
                     
                        a CFD nominális értékének 10 %-a, ha a mögöttes árutermék vagy részvényindex árutermék vagy a fenti (b) pontban fel nem sorolt részvényindex;
                     
                  
                        d)
                     
                     
                        a CFD nominális értékének 50 %-a, ha a mögöttes eszköz kriptodeviza; vagy
                     
                  
                        e)
                     
                     
                        a CFD nominális értékének 20 %-a, ha a mögöttes eszköz:
                        
                                    i)
                                 
                                 
                                    részvény; vagy
                                 
                              
                                    ii)
                                 
                                 
                                    e mellékletben másképpen nem említett eszköz.
                                 
                              
                  
      
      
         
            II. MELLÉKLET
            
               KOCKÁZATI FIGYELMEZTETÉSEK
            
            A. SZAKASZ
            
               Kockázati figyelmeztetések feltételei
            
            
                     
                        1.
                     
                     
                        A kockázati figyelmeztetést olyan formában kell közzétenni, ami hangsúlyossá teszi, betűmérete legalább a legjellemzőbb betűmérettel legyen egyenlő, és ugyanazon a nyelven kell megfogalmazni, amit a közlésben vagy közzétett információban használnak.
                     
                  
                     
                        2.
                     
                     
                        Ha a közlés vagy közzétett információ tartós adathordozón vagy weboldalon található, akkor a kockázati figyelmeztetést a B. szakaszban meghatározott formátumban kell megtenni.
                     
                  
                     
                        3.
                     
                     
                        Ha a közlés vagy a közzétett információ tartós adathordozótól, illetve weboldaltól eltérő adathordozón található, akkor a kockázati figyelmeztetést a C. szakaszban meghatározott formátumban kell megtenni.
                     
                  
                     
                        4.
                     
                     
                        A 2. és 3. bekezdésektől eltérve, ha a B. vagy C. szakaszban meghatározott formátumban lévő kockázati figyelmeztetésben szereplő karakterek száma meghaladja a marketing-szolgáltató harmadik fél általános szerződési feltételeiben megengedett karakterszámkorlátot, a kockázati figyelmeztetés szerepelhet a D. szakaszban meghatározott formátumban is.
                     
                  
                     
                        5.
                     
                     
                        Ha a kockázati figyelmeztetés a D. szakaszban meghatározott formátumban szerepel, a közlésnek vagy a közzétett információnak tartalmazni kell a CFD-szolgáltató weboldalára mutató közvetlen linket is, amelyen a kockázati figyelmeztetés a B. szakaszban meghatározott formátumban szerepel.
                     
                  
                     
                        6.
                     
                     
                        A kockázati figyelmeztetésben szerepelnie kell a naprakész, szolgáltatóspecifikus százalékos veszteségnek, melyet a CFD-szolgáltató által lakossági ügyfeleknek vezetett veszteséges CFD-kereskedési számlák százalékos aránya alapján kell kiszámolni. A számítást háromhavonta el kell végezni, és a számítás napját megelőző 12 hónapos időszakot kell lefednie („12 hónapos számítási időszak”). A számítás célja:
                        
                                    a.
                                 
                                 
                                    egy adott, lakossági ügyfélhez tartozó CFD-kereskedési számla akkor minősül veszteségesnek, ha a CFD-kereskedési számlához kapcsolódó CFD-k valamennyi realizált és nem realizált nettó nyereségének összege a 12 hónapos számítási időszak alatt negatív;
                                 
                              
                                    b.
                                 
                                 
                                    a CFD-kereskedési számlához tartartozó CFD-kkel kapcsolatos minden költséget bele kell foglalni a számításba, így valamennyi díjat, illetéket és jutalékot is;
                                 
                              
                                    c.
                                 
                                 
                                    a következő tételeket figyelmen kívül kell hagyni a számításból:
                                    
                                                i.
                                             
                                             
                                                minden olyan CFD-kereskedési számla, amelyhez a számítási időszakban nem kapcsolódott nyitott CFD;
                                             
                                          
                                                ii.
                                             
                                             
                                                a CFD-kereskedési számlához kapcsolódó, CFD-től eltérő termékeken elért nyereség vagy veszteség;
                                             
                                          
                                                iii.
                                             
                                             
                                                a CFD-kereskedési számlára befizetett vagy onnan felvett összegek;
                                             
                                          
                              
                  
                     
                        7.
                     
                     
                        A 2–6. bekezdésektől eltérve, ha az utolsó 12 hónapos számítási időszakban a CFD-szolgáltató nem értékesített nyitott CFD-t egy lakossági ügyfélhez tartozó CFD-kereskedési számlához kapcsolódóan, akkor a CFD-szolgáltató az E.–G. szakaszokban meghatározott formátumú, szabványos kockázati figyelmeztetést használja megfelelő módon.
                     
                  B. SZAKASZ
            
               Szolgáltatóspecifikus kockázati figyelmeztetés tartós adathordozón és weboldalon
            
            
                        A CFD összetett eszköz, és a tőkeáttétel miatt a hirtelen veszteség jelentős kockázatával jár.
                        
                           Ennél a szolgáltatónál a lakossági befektetői számlák [a szolgáltatóra jellemző százalék] %-án veszteség keletkezik a CFD-kereskedés során.
                        
                        Fontolja meg, hogy érti-e a CFD-k működését és hogy megengedheti-e magának a veszteség magas kockázatát.
                     
                  C. SZAKASZ
            
               Rövidített szolgáltatóspecifikus kockázati figyelmeztetés
            
            
                        
                           Ennél a szolgáltatónál a lakossági befektetői számlák [a szolgáltatóra jellemző százalék] %-án veszteség keletkezik a CFD-kereskedés során.
                        
                        Fontolja meg, hogy megengedheti-e magának a veszteség magas kockázatát.
                     
                  D. SZAKASZ
            
               Kevesebb karakterrel közölt szolgáltató-specifikus kockázati figyelmeztetés
            
            
                        
                           A lakossági CFD-számlák [a szolgáltatóra jellemző százalék] %-án veszteség keletkezik.
                        
                     
                  E. SZAKASZ
            
               Szabványos kockázati figyelmeztetés tartós adathordozón és weboldalon
            
            
                        A CFD összetett eszköz, és a tőkeáttétel miatt a hirtelen veszteség jelentős kockázatával jár.
                        
                           A lakossági befektetői számlák 74-89 %-án veszteség keletkezik a CFD-kereskedés során.
                        
                        Fontolja meg, hogy érti-e a CFD-k működését és hogy megengedheti-e magának a veszteség magas kockázatát.
                     
                  F. SZAKASZ
            
               Rövidített szabványos kockázati figyelmeztetés
            
            
                        
                           A lakossági befektetői számlák 74-89 %-án veszteség keletkezik a CFD-kereskedés során.
                        
                        Fontolja meg, hogy megengedheti-e magának a veszteség magas kockázatát.
                     
                  G. SZAKASZ
            
               Kevesebb karakterrel közölt szabványos kockázati figyelmeztetés
            
            
                        
                           A lakossági CFD-számlák 74-89 %-án veszteség keletkezik.